দুই দেশ। দুই জাতি। দুটি জাতীয় সঙ্গীত। স্রষ্টা এক। রবীন্দ্রনাথ ঠাকুর। কবির সৃষ্টি পদ্মার ওপারে লিখেছে নতুন ইতিহাস। সমবেত কণ্ঠে 'আমার সোনার বাংলা' স্থান পেয়েছে গিনেস বুকে। আমরা কি ছাপিয়ে যেতে পারি না সেই সাফল্যকে? সেই স্বপ্নেই বিভোর কলকাতার এক সমাজকর্মী। ২৬ মার্চ ২০১৪। স্বাধীনতা দিবসে বাংলাদেশের অলিগলি রাজপথে লেখা হয়েছিল নতুন ইতিহাস। দেশজুড়ে একইসময়ে একইসঙ্গে জাতীয় সঙ্গীত গেয়েছিলেন আড়াই লক্ষেরও বেশি মানুষ। গিনেস বুকে স্থান পায় এই কীর্তি। কর্মসূত্রে সেদিন বাংলাদেশে ছিলেন দক্ষিণ কলকাতার সমাজকর্মী উত্‍পল রায়। এই ভাবনা থেকেই রাষ্ট্রপতি ও প্রধানমন্ত্রীকে চিঠি লেখেন তিনি। রাষ্ট্রপতি ভবনের তরফে তাঁর  চিঠির প্রাপ্তিস্বীকার করা হয়েছে। বিবেচনার জন্য প্রস্তাব পাঠানো হয়েছে স্বরাষ্ট্রমন্ত্রকে। বাংলাদেশ যা করে দেখিয়েছে, ভারতেও তা কি করা সম্ভব? আগামী ১৫ অগাস্ট, রবীন্দ্রনাথ ঠাকুরের জনগনমণ কি ছাপিয়ে যাবে তাঁরই সোনার বাংলাকে? সেই সম্ভাবনাই খতিয়ে দেখছে স্বরাষ্ট্রমন্ত্রক।  আশায় বুক বাঁধছি আমরাও।